苏辙
次韵子瞻颍州留别二首
托身游宦乡，终老羡箕颍。
隐居亦何乐，亲爱形随影。
念兄适吴越，霜降水初冷。
翩然事舟楫，弃此室庐静。
平明知当发，中夜抱虚警。
永怀江上宅，归计失不猛。
人生徇所役，有若鱼堕井。
远行岂易还，剧饮终难醒。
不如早自乞，闲日庶犹永。
世事非所忧，多忧亦谁省。
放舟清淮上，荡潏洗心胸。
所遇日转胜，恨我不得同。
江淮忽中断，陂埭何重重。
紫蟹三寸筐，白凫五尺童。
赤鲤寒在汕，红粳满霜风。
西成百物贱，加餐慰贫穷。
胡为复相念，未肯安南东。
人生免饥寒，不受外物攻。
不见田野人，四壁编茅蓬。
有食辄自乐，谁知富家翁。